Priručnik za KCalc

# Priručnik za KCalc

Bernd Johanes Viben `<wuebben@kde.org>`

Pamela Roberts `<pamroberts@blueyonder.co.uk>`

An Mari Mafu `<annma@kde.org>`

prevod: Dragan Pantelić
revizija Programi KDE‑a 16.08 (25. 7. 2016.)

Autorska prava © 2001, 2002, 2005, 2006 Bernd Johanes Viben, Pamela Roberts, An Mari Mafu

Pravna napomena

KCalc je kalkulator za okruženje radne površi. Može se koristiti u jednostavnom režimu, za osnovne aritmetičke operacije, ali i u naprednijim režimima, za naučna i statistička izračunavanja, kao i za baratanje brojevnim sistemima.

Poglavlje 1. Uvod
Uvod

# Poglavlje 1. Uvod

KCalc pruža mnogo više matematičkih funkcija nego što se vidi na prvi pogled. Proučite sekciju o prečicama s tastature i režimima u ovom priručniku da biste saznali više o raspoloživim funkcijama.

U dodatak uobičajenoj funkcionalnosti većine naučnih kalkulatora, KCalc pruža i sledeće mogućnosti vredne isticanja:

- Trigonometrijske funkcije, logičke operacije, i statistička izračunavanja.

- Isecanje i nalepljivanje brojeva sa i na ekran KCalca.

- Stek rezultata, preko koga možete zgodno pozivati prethodne rezultate.

- Možete da podesite boje i font ekrana.

- U dijalogu za podešavanje možete da podesite tačnost s kojom KCalc računa, broj prikazanih cifara i broj decimala.

- KCalc pruža veliki broj korisnih sveza tastera, koje olakšavaju korišćenje KCalca bez uređaja s pokazivačem.

  Savet: pritiskanjem (i držanjem) tastera Ctrl, videćete za svako dugme pridruženu svezu tastera.

### Primedba

KCalc koristi infiksnu notaciju, koja se uči u školama kao pravilan redosled operacija; ovo je nasuprot trenutnom izvršavanju, koje koriste mnogi jednostavni kalkulatori.

Zabavite se sa KCalcom!

Bernd Johanes Viben

Poglavlje 2. Upotreba
Upotreba

# Poglavlje 2. Upotreba

## Opšta upotreba

Opšta upotreba je jednostavna i slična načinu funkcionisanja većine običnih naučnih kalkulatora, ali zapazite sledeće specijalne mogućnosti KCalca:

Stek rezultata

  Svaki put kad kliknete levim na dugme = ili pritisnete taster Enter ili =, prikazani rezultat biva upisan u KCalcov stek rezultata. Kroz stek rezultata možete se kretati tasterima Ctrl+Z i Ctrl+Shift+Z.

Funkcija procenta

  Funkcija procenta radi donekle drugačije nego na većini kalkulatora. Međutim, kad se jednom shvati, njena proširena funkcionalnost pokazuje vrlo korisnom. Za detalje pogledajte sekciju o funkciji procenta.

Isecanje i nalepljivanje

  - Prečica Ctrl+C kopira prikazani broj u klipbord.

  - Prečica Ctrl+V nalepljuje sadržaj klipborda na ekran, pod uslovom da je pravilan broj u pokretnom zarezu.

  - Još uvek je moguće kopirati i nalepljivati kliktanjem na KCalcov ekran, ali može biti izbačeno iz budućih izdanja.

Napredne funkcije

  Kad prvi put pokrenete KCalc, biće prikazana samo dugmad za osnovne aritmetičke operacije.

  Kroz meni Podešavanje moguće je izabrati režim rada: jednostavan, naučni, statistički ili brojevni sistemi. Imajte u vidu da će se ovi režimi pomalo menjati sa budućim izdanjima KCalca.

Raspored dugmadi

  U naprednim režimima mnoga dugmad imaju sekundarni raspored, kako bi se obezbedio lak pristup svim funkcijama KCalca. Kliknite na dugme Shift ili pritisnite prečicu Ctrl+2 da učinite sekundarni raspored vidljivim.

Jednostavni režim
Jednostavni režim

## Jednostavni režim

Ovaj režim sadrži samo onu dugmad i funkcije koje su neophodne za osnovna izračunavanja.

Ako želite samo da saberete sve stavke sa fakture, ovaj režim vam može najviše odgovarati.

Naučni režim
Naučni režim

## Naučni režim

U ovom režimu, leva kolona dugmadi dodeljena je trigonometrijskim funkcijama:

dugmad | funkcija
--- | ---
Hyp | Ulazi u hiperbolički podrežim. Na primer, Hyp Sin daje sinus hiperbolički, sinh.
Sin | Računa sinus.
Shift Sin ili Asin | Računa inverzni sinus.
Cos | Računa kosinus.
Shift Cos ili Acos | Računa inverzni kosinus.
Tan | Računa tangens.
Shift Tan ili Atan | Računa inverzni tangens.
Log | Računa logaritam za osnovu 10.
Shift Log ili 10x | Računa 10 na x.
Ln | Računa prirodni logaritam (logaritam za osnovu e).
Shift Ln ili ex | Računa e (osnova prirodnog logaritma) na x.

Druga kolona ima dugmad za algebarske funkcije:

dugmad | funkcija
--- | ---
Mod | Računa ostatak u euklidskom deljenju.
Shift Mod ili IntDiv | Celobrojno deljenje (ceo deo količnika).
1/x | Računa recipročnu vrednost broja.
Shift 1/x ili (n m) | Računa broj različitih podskupova veličine drugog operanda elemenata iz skupa veličine prvog operanda (binomni koeficijenti).
n! | Računa proizvod svih pozitivnih celih brojeva manjih ili jednakih datom celobrojnom operandu (faktorijel).
x² | Računa x na kvadrat.
Shift x² ili √x | Računa kvadratni koren iz x.
xʸ | x stepenovano sa y.
Shift xy ili x1/y | x stepenovano sa 1/y.
x³ | Računa x na treći stepen (kub).
Shift x³ ili ∛x | Računa treći (kubni) koren iz x.
x·10ʸ | Računa proizvod prvog operanda i stepena baze deset drugog operanda.

Statistički režim
Statistički režim

## Statistički režim

U ovom režimu, leva kolona dugmadi dodeljena je statističkim funkcijama:

Najveći deo funkcionalnosti u ovom režimu vrti se oko dugmeta Dat. Spisak brojevnih podataka stvarate tako što unosite brojeve u kalkulator i pritiskate dugme Dat. Na ekranu je dat sekvencijalno rastući broj, koji ukazuje na položaj stavke na spisku podataka. Tradicionalni kalkulator skladišti samo tri vrednosti za statističke funkcije: broj diskretnih stavki na spisku, zbir svih stavki i zbir kvadrata svih stavki. KCalc se ovde razlikuje po tome što zaista skladišti sve diskretne vrednosti, tako da možete izračunati i medijan podataka.

dugmad | funkcija
--- | ---
N | Vraća broj unetih stavki.
Shift N ili Σx | Prikazuje zbir svih unetih stavki.
Mea | Prikazuje srednju vrednost unetih stavki.
Shift Mea ili Σx² | Prikazuje zbir kvadrata unetih stavki.
σN | Prikazuje standardnu devijaciju (n).
Shift σN ili σN-1 | Prikazuje standardnu devijaciju populacije (n-1).
Med | Prikazuje medijan.
Dat | Unosi stavku.
Shift Dat ili CDat | Briše poslednju unesenu stavku.
CSt | Čisti skladište unesenih stavki.

Naredne dve kolone sadrže dugmad sa trigonometrijskim i algebarskim funkcijama, opisanim u odeljku o naučnom režimu.

Režim brojevnih sistema
Režim brojevnih sistema

## Režim brojevnih sistema

Ovaj režim sadrži dugmad i funkcije za binarno, heksadekadno, oktalno i dekadno računanje.

Brojevni sistem birate radio dugmadima na desnoj strani. Na primer, heksadekadni broj unosite tako što izaberete radio dugme Heks., pa unesete cifre, uključujući i slova A do F za brojeve veće od 9. Ako potom želite da vidite broj binarno, samo izaberite Bin..

Binarni, oktalni i heksadekadni brojevi mogu se prikazati kao grupe cifara razdvojenih prazninama. Ovo grupisanje može da poboljša čitljivost brojeva. Na primer, heksadekadni broj AF1C42 može da se prikaže kao AF 1C 42, sa razmakom između svake dve cifre. Grupisanje se može isključiti ili naštelovati. Idite na Podešavanje → Podesi KCalc... da pozovete dijalog za podešavanje i na stranici Opšte izmenite ovu postavku.

Može vam odgovarati da vidite pojedinačne bitove, tako što izaberete Uređivanje bitova iz menija Podešavanje.

Ovaj režim daje naredne logičke operatore:

dugmad | funkcija
--- | ---
AND | Dva broja se uvode u logičku konjunkciju.
OR | Dva broja se uvode u logičku disjunkciju.
XOR | Dva broja se uvode u ekskluzivnu logičku disjunkciju.
Lsh | Levi pomak vrednosti.
Rsh | Desni pomak vrednosti.
Cmp | Jedinični komplement.

Druga kolona sadrži dugmad sa algebarskim funkcijama, opisanim u odeljku o naučnom režimu.

Treća kolona, sa dugmadima A do F, aktivna je samo u heksadekadnom režimu.

Operacije s memorijom
Operacije s memorijom

## Operacije s memorijom

KCalc podržava operacije s memorijom kakve daju standardni kalkulatori, kao i šest mesta za držanje konstanti.

### Standardne operacije s memorijom

KCalc može da pamti rezultate operacija mesto vas, radi upotrebe u narednim računanjima. Ovim funkcijama pristupate preko dugmadi MR, MS, M+ i MC.

MS

  Dugme MS skladišti u memoriju trenutno prikazani rezultat.

M+

  Dugme M+ dodaje tekući rezultat vrednosti u memoriji. Na primer, ako ste uskladištili 20, a tekući rezultat je 5, po pritisku na ovo dugme memorija će sadržati 25. Ako je memorija prazna, ponaša se kao dugme MS, prosto skladišteći rezultat.

MR

  Dugme MR dobavlja vrednost uskladištenu u memoriji i stavlja je na ekran.

MC

  Dugme MC čisti memoriju.

Ako je vrednost uskladištena u memoriji, na traci stanja se vidi jedno M, pored pokazatelja režima kalkulatora.

### Konstante

Šest dugmadi za konstante, C1 do C6, vide se samo kada je aktivirana stavka Dugmad konstanti u meniju Podešavanje na traci menija. Dostupna su u naučnom i statističkom režimu.

Vrednost skladištenu u konstanti možete videti tako što lebdite pokazivačem miša nad dugmetom.

Za skladištenje broja prikazanog na ekranu KCalca kao jedne od šest konstanti, prvo pritisnite dugme Shift, pa jedno od dugmadi C1 do C6.

Za unošenje vrednosti skladištene pod konstantom u račun, pritisnite željeno dugme (C1 do C6) i odgovarajući broj će se pojaviti na ekranu.

Možete menjati etikete dugmadi konstanti, kako biste lakše zapamtili koje dugme daje koju konstantu. Kliknite desnim dugmetom miša na jedno od dugmadi od C1 do C6, i iskočiće meni u kojem možete izabrati Postavi ime.

Postoje mnoge predefinisane konstante (većinom fizičke) koje se mogu staviti na dugmad C1 do C6, tako što iz iskačućeg menija koji se poziva desnim klikom na dugme konstante izaberete Izaberi sa spiska. Mada se predefinisanim konstantama može pristupiti i preko menija Konstante u traci menija, skladištenje na dugmad konstante je vrlo praktično ako se vrednost često koristi.

Jednotasterske prečice
Jednotasterske prečice

## Jednotasterske prečice

Radi jednostavnijeg unosa sa tastature pri računanju, KCalc ima jednotasterske prečice za većinu funkcija. Na primer, unosom `7R` ili `7r` računate recipročnu vrednost od 7 (1/7).

Tokom računanja, uvek možete pritisnuti Ctrl da bi svako dugme pokazalo svoju svezu tastera.

taster | funkcija | napomene
--- | --- | ---
H | Hyp | Hiperboličko, npr. Hyp Sin za sinh.
S | Sin |
C | Cos |
T | Tan |
N | Ln | Logaritam za osnovu e.
L | Log | Logaritam za osnovu 10.
Ctrl-2 | Shift | Druga funkcija za ovo dugme. Na primer, ako želite arcsin otkucajte `Ctrl-2 s` .
\ | +/− | Izvrće znak.
[ | x^2 |
^ | x^y |
! | n! | Faktorijel.
E | x 10y | Izložilac.
< | Lsh | Levi pomak.
> | Rsh | Desni pomak.
& | AND | Logičko I.
x ili * | × | Množenje.
/ | ÷ | Deljenje.
D | Dat | Unos stavke u statističkom režimu.
| | OR | Logičko ILI. Shift OR daje KSILI.
R | 1/x | Recipročno.
Enter | = |
Return | = |
Backspace | ← | Briše poslednju cifru.
PageUp | C | Čisti.
Escape | C | Čisti.
PageDown | AC | Čisti sve.
Del | AC | Čisti sve.
: | Mod | Ostatak pri deljenju.
Alt+1 do Alt+6 | C1 | Poziva vrednost skladištenu u C1 do C6.

Poglavlje 3. Komentari o specifičnim funkcijama
Komentari o specifičnim funkcijama

# Poglavlje 3. Komentari o specifičnim funkcijama

## Mod i IntDiv

Mod daje ostatak pri deljenju prikazanog broja sa sledećim unesenim brojem.

  `22 Mod 8 =` daje rezultat 6.

  `22.345 Mod 8 =` daje rezultat 6.345.

Shift IntDiv daje celobrojni rezultat deljenja prikazanog broja sa sledećim unesenim brojem.

  `22 Shift IntDiv 8 =` daje rezultat 2.

  `22.345 Shift IntDiv 8 =` takođe daje 2.

%
%

## %

Kao zamena za =, dugme % tumači poslednju izvedenu operaciju ovako:

- Ako je krajnji operator + ili -, drugi argument se shvata kao procenat prvog operanda.

- Ako je krajnji operator *, rezultat množenja se deli sa 100.

- Ako je krajnji operator /, daje levi operand kao procenat desnog operanda.

- U svim ostalim slučajevima, % daje isti rezultat kao =.

Primeri:

  `150 + 50 %` daje 225 (150 plus 50 procenata od 150)

  `42 * 3 %` daje 1.26 (42 * 3 / 100)

  `45 / 55 %` daje 81.81... (45 je 81.81... procenata od 55)

Lsh i Rsh
Lsh i Rsh

## Lsh i Rsh

Lsh pomiče ulevo (množi sa 2) celobrojni deo prikazane vrednosti n puta, gde je n sledeći uneseni broj, i daje celobrojan rezultat (osnova se postavlja na Bin.):

  `10 Lsh 3 =` daje 80 (10 tri puta pomnoženo sa 2).

  `10.345 Lsh 3 =` takođe daje 80.

Rsh pomiče vrednost udesno (celobrojno deli sa 2) n puta.

  `16 Rsh 2 =` daje 4 (16 dvaput podeljeno sa 2).

  `16.999 Rsh 2 =` takođe daje 4.

Cmp, AND, OR i XOR
Cmp, AND, OR i XOR

## Cmp, AND, OR i XOR

Funkcije Cmp, AND i OR izvode bitske logičke operacije, te su smislenije ako je osnova postavljena na Heks., Okt. ili Bin. pre nego na Dek.. U sledećim primerima osnova je postavljena na Bin..

Cmp izvodi jedinični komplement (obrće bitove).

  `101 Cmp` daje 111...111010.

AND izvodi logičko I.

  `101 AND 110 =` daje 100.

OR izvodi logičko ILI.

  `101 OR 110 =` daje 111.

XOR izvodi logičko KSILI (ekskluzivno ILI).

  `101 XOR 110 =` daje 11.

Poglavlje 4. Pitanja i odgovori
Pitanja i odgovori

# Poglavlje 4. Pitanja i odgovori

4.1. Kako da dobijem e, Ojlerov broj?
4.2. Kako da imam dve fiksne cifre posle tačke?
4.3. Šta je sa tačnošću?

4.1. | Kako da dobijem e, Ojlerov broj?
| Pritisnite `1 Shift ex` u prozoru KCalca, pritisnite `1 Ctrl+2 N` na tastaturi ili upotrebite meni Konstante → Matematika.
4.2. | Kako da imam dve fiksne cifre posle tačke?
| Pozovite dijalog za podešavanje preko trake menija, Podešavanje → Podesi KCalc.... Popunite Postavi decimalnu tačnost i namestite obrtač tako da pokazuje 2.
4.3. | Šta je sa tačnošću?

Glavni faktor koji određuje tačnost KCalca jeste da li C biblioteka podržava tip long double. Ako podržava, to će se otkriti pri kompilovanju KCalca i upotrebiti kao osnovni tip podataka za predstavljanje brojeva.

Postavite Tačnost u KCalcovom dijalogu za podešavanje tako da gornja računanja rade ispravno. Preporučujemo tačnost 14 ako je osnovni tip podataka u vašoj kopiji KCalca long double, inače 8 do 10.

Veća tačnost ne vodi nužno boljim rezultatima. Poigrajte se malo s tačnošću da biste videli na šta mislimo.

Poglavlje 5. Naredbe
Naredbe

# Poglavlje 5. Naredbe

## Stavke menija

Kratak pregled nekih posebnih stavki menija u KCalcu:

Konstante → Matematika

  π, Ojlerov broj, zlatni presek.

Konstante → Elektromagnetizam

  Brzina svetlosti, elementarno naelektrisanje, impedansa vakuuma, permeabilnost vakuuma, dielektričnost vakuuma.

Konstante → Atomske i nuklearne

  Plankova konstanta, elementarno naelektrisanje, konstanta fine strukture.

Konstante → Termodinamika

  Bolcmanova konstanta, jedinica atomske mase, molarna gasna konstanta, Štefan-Bolcmanova konstanta, Avogadrov broj.

Konstante → Gravitacija

  Gravitaciona konstanta, ubrzanje Zemljine teže.

Podešavanje → Jednostavni režim

  Prikazuje dugmad za jednostavna izračunavanja.

Podešavanje → Naučni režim

  Prikazuje trigonometrijsku i naučnu dugmad.

Podešavanje → Statistički režim

  Prikazuje statističku dugmad.

Podešavanje → Režim brojevnih sistema

  Prikazuje logičku dugmad i omogućava menjanje brojevnih sistema.

Podešavanje → Dugmad konstanti

  Prikazuje dugmad konstanti. Dostupna su u naučnom i statističkom režimu.

Podešavanje → Uređivanje bitova

  Prikazuje polje za uređivanje bitova. Kliknite na bit da ga izmenite. Dostupno samo u režimu brojevnih sistema.

KCalc takođe ima uobičajene menije Fajl, Uređivanje, Podešavanje i Pomoć. Detalje o njima potražite u Osnovama KDE‑a, odeljak o menijima.

Poglavlje 6. Zasluge i licenca
Zasluge i licenca

# Poglavlje 6. Zasluge i licenca

© na KCalc:

Bernd Johanes Viben, 1996–2000

tim KDE‑a, 2000–2008

Ivan Teran 2008–2013

- Bernd Johanes Viben `(wuebben AT kde.org)`

- Ivan Teran `(eteran AT alum.rit.edu)`

- Espen Sand `(espensa AT online.no)`

- Kris Hauels `(howells AT kde.org)`

- Aron Dž. Sajgo `(aseigo AT kde.org)`

- Čarls Semjuels `(charles AT altair.dhs.org)`

- Dejvid Džonson `(david AT usermode.org)`

KCalc je inspirisan programom xfrmcalc Martina Bartleta, čiji je motor steka još uvek deo KCalca.

© na dokumentaciju, 2001, 2002, 2005, 2006, 2010:

- Bernd Johanes Viben `(wuebben AT kde.org)`

- Pamela Roberts `(pamroberts AT blueyonder.co.uk)`

- Džesika Hol `(jhall AT kde.org)`

- An Mari Mafu `(annma AT kde.org)`

- Ajke Krumbaher `(eike.krumbacher AT x-eike.de)`

Preveo Dragan Pantelić `(falcon-10 AT gmx.de)`.

Dokumentacija se daje na korišćenje pod uslovima GNU‑ove Licence slobodne dokumentacije.

Program se daje na korišćenje pod uslovima GNU‑ove Opšte javne licence.